Metoda prin care trei deținuți au obținut zeci de mii de lei și aur de la un cuplu de bătrâni. Ce meserii au spus că au
Trei deținuți care s-ar fi dat la telefon drept medici și asistenți au înșelat un cuplu de bătrâni din Alba prin metoda "accidentul". Ar fi obținut astfel zeci de mii de lei.
Întreaga înșelăciune ar fi fost coordonată din închisoare. Bărbații încarcerați i-au sunat pe vârstnici, s-au dat drept personal medical și le-au spus că fiica lor suferise un accident și avea nevoie urgent de o sumă mare de bani pentru o proteză.
Nu i-au lăsat pe bătrâni să închidă apelul telefonic și foarte rapid și-au trimis un complice la ușa lor. Această persoană purta o mască chirurgicală, pentru a face întregul scenariu mai credibil și a da impresia că face parte din personalul medical.
Astfel, vârstnicii i-au dat imediat toți banii din casă: 20.000 de lei, 1.000 de euro, dar și 30 de grame de aur.
Folosind același mod de operare, bărbații ar fi încercat să păcălească și alte persoane în vârstă.
Polițiștii au făcut mai multe percheziții, inclusiv la penitenciar, și au ridicat mai multe telefoane mobile, cartele telefonice și o tabletă.
Unul dintre suspecții din libertate, un b[rbat de 46 de ani din Ștei, a fost reținut pentru înșelăciune.